钦定古今图书集成/明伦汇编/氏族典/第033卷 > 《王圻续文献通考》 > 宗端修
## 钦定古今图书集成/明伦汇编/氏族典/第033卷 > 《王圻续文献通考》 > 宗端修

按《金史宗端修传》，“端修字平叔，汝州人。章宗避睿宗
讳上一字，凡太祖诸子皆加‘山’”为“崇”，改“宗氏”为“姬氏。”
端修好学，喜名节，中大定二十二年进士第，明昌间，
补尚书省令史。承安元年，监察御史孙椿年武简，职
事不修举，诏以端修及范铎代之。是时元妃李氏兄
弟干预朝政，端修上书乞远小人。上遣李喜儿传诏
问端修：“小人为谁，其以姓名对。”端修对曰：“小人者，李
仁惠兄弟。”仁惠，喜儿赐名也。喜儿不敢隐，具奏之。上
虽责喜儿兄弟，而不能去也。四年，改大理司直。泰和
四年，迁大理丞、知大兴府。纥石烈执中陈言，下大理
寺议，端修谓执中言事涉私，治罪。诏以端修别出，情
见不当，削一官，解职。久之，为节度副使，卒官。